**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱԿԱԿՈՌՈՒՊՑԻՈՆ ՌԱԶՄԱՎԱՐՈՒԹՅՈՒՆԸ ԵՎ ԴՐԱՆԻՑ ԲԽՈՂ 2023-2026 ԹՎԱԿԱՆՆԵՐԻ ԳՈՐԾՈՂՈՒԹՅՈՒՆՆԵՐԻ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**1. Ընթացիկ իրավիճակը և իրավական ակտերի ընդունման անհրաժեշտությունը**

«Հայաստանի Հանրապետության 2023-2026 թվականների հակակոռուպցիոն ռազմավարությունը և դրանից բխող գործողությունների ծրագրերը հաստատելու մասին» Կառավարության որոշման ընդունումը բխում է Կառավարության 2021 թվականի նոյեմբերի 18-ի N 1902-Լ որոշմամբ հաստատված Հավելված N 1-ի «Կառավարության 2022-2026 թվականների գործունեության ծրագրի կատարումն ապահովող միջոցառումների» ծրագրով Արդարադատության նախարարությանը վերապահված 16-րդ միջոցառման պահանջից:

Կոռուպցիայի դեմ պայքարը հանդիսանում է Հայաստանի Հանրապետության կառավարության գործունեության առաջնային և կարևորագույն ուղղություններից: Սրա մասին է վկայում նաև Հայաստանի Հանրապետության կառավարության 2019 թվականի հոկտեմբերի 3-ի «Հայաստանի Հանրապետության հակակոռուպցիոն ռազմավարությունը և դրա իրականացման 2019-2022 թվականների միջոցառումների ծրագիրը հաստատելու մասին» N 1332-Ն որոշումը (այսուհետ նաև՝ Հակակոռուպցիոն ռազմավարություն):

 Գործադրված ջանքերի շնորհիվ Կառավարությունը 2019-ից 2021 թվականներին Հակակոռուպցիոն ռազմավարության շրջանակներում գրանցել է էական հաջողություններ, մասնավորապես դրվել է հակակոռուպցիոն պայքարի ինստիտուցիոնալ համակարգի հիմքը, ներդրվել են ապօրինի ծագում ունեցող գույքի բռնագանձմանն ուղղված կառուցակարգեր և իրականացվել են ոլորտային այլ բարեփոխումներ:

Սույն նախագծի իրականացումը բխում է նաև Հայաստանի Հանրապետության կառավարության 2021 թվականի օգոստոսի 18-ի «Հայաստանի Հանրապետության կառավարության ծրագրի մասին» N 1363-Ա որոշման 5.5-րդ կետի իրականացումն ապահովելու, ինչպես նաև Հայաստանի Հանրապետությունում կոռուպցիայի դեմ համակարգված և միասնական պայքարի քաղաքականություն սահմանելու անհրաժեշտությունից: Այս առումով անհրաժեշտ է ընդգծել, որ հակակոռուպցիոն ոլորտում առկա ձեռքբերումները էականորեն պայմանավորված են նաև այն հանգամանքով, որ բարեփոխումները իրականացվել են մեթոդական և համակարգային եղանակով: Այլ կերպ ասած, միայն ռազմավարական մոտեցման արդյունքում է հնարավոր եղել ապահովել համակարգային բարեփոխումները:

Հաշվի առնելով այն հանգամանքը, որ անհրաժեշտ է ապահովել հակակոռուպցիոն ոլորտում իրականացվող բարեփոխումների շարունակականությունը, այդ թվում Հակակոռուպցիոն գործող ռազմավարության շրջանակներում սահմանված ուղղություններով՝ հանրային լայն շրջանակների և շահագրգիռ մարմինների մասնակցությամբ մշակվելու է հակակոռուպցիոն ռազմավարությունը և դրա իրականացման 2023-2026 թվականների գործողությունների ծրագիրը:

**2. Առաջարկվող կարգավորման բնույթը**

Նշվածի համատեքստում իրականացվել է 2019-2022 թվականների հակակոռուպցիոն ռազմավարության իրականացման եզրափակիչ մոնիթորինգ և գնահատում, ուսումնասիրվել են ոլորտային միջազգային պարտավորությունները և վեր են հանվել մի շարք խնդիրներ և բացեր, որոնք մանրամասն նկարագրությունը ներկայացված է է նաև ռազմավարության տեքստում։

Հակակոռուպցիոն ազմավարությունը մշակելիս հաշվի են առնվել ինչպես 2019-2022թթ. Հակակոռուպցիոն ռազմավարությամբ նախատեսված և չկատարված կամ թերի կատարված միջոցառումների կատրաման անհրաժեշտությունը, ոլորտային միջազգային գնահատումների արդյունքում արձանագրված խնդիրները կամ տրված հանձնարարարականները, առկա խնդիրների վերաբերյալ այն նկատառումները և առաջարկությունները, որոնք ներկայացվել են տարբեր շահագրգիռ մարմինների և անձանց, ոլորտային ՔՀԿ-ների կողմից: Միևնույն ժամանակ, հիմք է ընդունվել կոռուպցիայի դեմ պայքարի միջազգային առաջադեմ փորձը, որի հիման վրա սահմանվել են ռազմավարության ընդհանուր նպատակը, դրանից բխող առանձին ռազմավարական նպատակները և դրանց համապատասխան ռազմավարական ուղղությունները:

Փոփոխությունները ընդգրկում են հետևյալ նպատակները.

* Կոռուպցիայի կանխարգելում
* Կոռուպցիայի հակազդում
* Հակակոռուպցիոն կրթություն և իրազեկում
* Գործարար բարեվարքություն, գործարար շահերի պաշտպանություն, պետություն-գործարար վարչարարության դյուրացում
* Հակակոռուպցիոն մոնիթորինգի և գնահատման համակարգի կատարելագործում

**3. Նախագծի մշակման գործընթացում ներգրավված ինստիտուտները և անձինք**

ՀՀ արդարադատության նախարարության նախաձեռնությամբ դեռևս 2022 թվականին հունիսից մեկնարկել է ՀՀ հակակոռուպցիոն ռազմավարության և դրա իրականացման 2023-2026 թթ. միջոցառումների ծրագրի (այսուհետ՝ Ռազմավարություն) մշակման գործընթացը, որն իրականացվել է շահագրգիռ լայն շրջանակների մասնակցությամբ։ Աշխատանքի իրականացման ընթացքի մեկնարկը տրվել է ԱՄՆ ՄԶԳ Բարեվարքության ծրագրի աջակցությամբ՝ Թրանսփարենսի Ինթերնեշնլ հակակոռուպցիոն կենտրոնի տեխնիկական/մասնագիտական աջակցությամբ:

Արժանիքահեն և կարիքահեն Ռազմավարություն ստեղծելու նպատակով Արդարադատության նախարարության նախաձեռնությամբ 2022 թվականի ընթացքում շահագրգիռ մարմինների և լայն շրջանակների հետ կազմակերպվել են մի շարք թեմատիկ հանդիպումներ:

Մասնավորապես, 2022 թվականի հուլիսի 11-ին, 2022 թ. հուլիսի 21-ին, 2022 թ. հուլիսի 26-ին, 2022 թ. հուլիսի 27-ին, 2022 թվականի օգոստոսի 15-ին տեղի են ունեցել մի շարք հանդիպումներ, որոնց ներկա էին ներկայացուցիչներ թե՛ պետական մարմիններից, թե՛ հասարակական կազմակերպություններից, թե՛ կրթական հաստատություններից, թե՛ միջազգային և թե՛ անհատ փորձագետներից, այդ թվում` դոնոր կազմակերպություններից և ԶԼՄ ներկայացուցիչներից։ Կազմակերպված հանդիպումների ընթացքում քննարկվել և վեր են հանվել ռազմավարական ուղղություններին առնչվող մի շարք խնդիրներ՝ կոռուպցիայի կանխարգելմանը, կոռուպցիայի բացահայտման և դատապարտմանը, հակակոռուպցիոն կրթության և հանրային իրազեկմանը/ներգրավմանն առնչվող խնդիրները, հնարավոր լուծումները, կարողությունները/կարիքները և առաջնահերթությունները, մասնավոր ոլորտին առնչվող հիմնախնդիրները, բիզնեսի բարեվարքության հարցերը, հնարավոր լուծումները, կուսակցությունների գործունեությանն առնչվող խնդիրները, այդ թվում՝ ֆինանսավորմանը, աուդիտորական վերահսկողությանը, գույքի և եկամուտների հայտարարագրմանը, նախընտրական հիմնադրամների կազմավորմանը վերաբերվող հարցերը, հակակոռուպցիոն կրթությանն ու հանրային աջակցությանն առնչվող մարտահրավերները, դրանց լուծման համար անհրաժեշտ միջոցառումները։

2023 թվականի փետրվարի 11-ին Հայաստանի Հանրապետության վարչապետի գլխավորությամբ տեղի ունեցավ Հակակոռուպցիոն քաղաքականության խորհրդի նիստը, որի ընթացքում անդրադառնալով հակակոռուպցիոն նոր ռազմավարության մշակման ժամանակացույցին՝ առաջարկվեց ձևավորել բազմաշահառու աշխատանքային խումբ Ռազմավարության նախագծի մշակման նպատակով:

Նշված աշխատանքային խմբի կազմը հետևյալն է՝ Արդարադատության նախարարություն, Բարձրագույն դատական խորհուրդ, Կենտրոնական ընտրական հանձնաժողով, «Օրենսդրության զարգացման կենտրոն» հիմնադրամ, Կոռուպցիայի կանխարգելման հանձնաժողով, Մարդու իրավունքների պաշտպան, Ազգային ժողով/պատգամավոր, Քննչական կոմիտե, Վարչապետի աշխատակազմ, Հակակոռուպցիոն կոմիտե, Ֆինանսների նախարարություն, Կրթության, գիտության, մշակույթի և սպորտի նախարարություն, Կենտրոնական բանկ, Գլխավոր դատախազություն, Էկոնոմիկայի նախարարություն, Մրցակցության պաշտպանության հաձնաժողով, Հայաստանի Ֆոնդային բորսա, «Թրանսփարենսի ինթերնեշնլ հակակոռուպցիոն կենտրոն» հասարակական կազմակերպություն, «Իրավաբանների հայկական ասոցիացիա» հասարակական կազմակերպություն, «Իրազեկ քաղաքացիների միավորում» հասարակական կազմակերպություն, «Հելսինկյան քաղաքացիական ասամբլեայի Վանաձորի գրասենյակ» հասարակական կազմակերպություն, «Հայաստանի արդյունաբերողների և գործարարների միություն» հասարակական կազմակերպություն, Փաստաբան։

 Հաշվի առնելով նշյալը և ռազմավարության մշակման շրջանակում բազմակողմանի ներառականություն ապահովելու նպատակով 2023 թվականի փետրվարի 14-ին Արդարադատության նախարարի 75-Ա հրամանով ստեղծվեց աշխատանքային խումբ,որի կազմում ներառվեցին ինչպես ոլորտային պետական համակարգի մարմինների ներկայացուցիչները, այնպես էլ քաղաքացիական հասարակության ներկայացուցիչները: Սույն թվականի մարտի 3-ից մինչև ապրիլի վերջն ընկած ժամանակահատվածում կազմակերպվել են աշխատանքային խմբի և դրա թեմատիկ ենթախմբերի շուրջ 10 (տասը) հանդիպումներ[[1]](#footnote-1) ինչպես ամբողջական կազմով, այնպես էլ մասնագիտական առանձին թեմատիկ խմբերի շրջանակներում: Հանդիպումների ընթացքում քննարկվել են ինչպես միջազգային պարտավորություններից բխող խնդիրներն ու առաջնահերթությունները (ՏՀԶԿ, ԳՐԵԿՈ կողմից տրված հանձնարարականները), այնպես էլ պետական մամինների հետ քննարկումների արդյունքում վերհանված խնդիրները: Աշխատանքային խմբի շրջանակներում քննարկվել են Ռազմավարության նախագծի կառուցվածքի և դրա բաղադրիչների, (ռազմավարական նպատակների, ուղղությունների և/կամ ենթաուղղությունների) Ռազմավարության միջոցառումների ծրագրի վերաբերյալ առկա մոտեցումները և իրականացված աշխատանքները, ինչպես նաև ռազմավարության նախնական նախագիծը: Աշխատանքային խմբի աշխատանքներին ներգրավված ՔՀԿ-ները ակտիվ մասնակցություն են ունեցել ամբողջ գործընթացի ընթացքում, ներկայացրել առաջարկություններ գրեթե բոլոր ռազմավարական ուղղություններով։

**4.Ակնկալվող արդյունքը**

Նախագծի ընդունմամբ կուրվագծվեն 2023-2026 թվականների հակակոռուպցիոն հիմնական ուղղությունները՝ հստակ գործողությունների ծրագրով: Փաստաթուղթը կսահմանի կոռուպցիայի դեմ պայքարում պետության հիմնական ռազմավարական ուղղությունները՝ ներառելով կոռուպցիոն խնդիրների վերհանումը և լուծումը, միջազգային պարտավորությունների իրականացմանն ուղղված քայլերը: Ռազմավարությունը կարտացոլի Կառավարության ծրագրում ընդգրկված կոռուպցիայի դեմ պայքարի հիմնական ուղղությունները:

**5.Նախագծի ընդունման կապակցությամբ այլ նորմատիվ իրավական ակտերի ընդունման անհրաժեշտությունը, ինչպես նաև լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները**

«Հայաստանի Հանրապետության 2023-2026 թվականների հակակոռուպցիոն ռազմավարությունը և դրանից բխող գործողությունների ծրագիրը հաստատելու մասին» Կառավարության որոշման ընդունման կապակցությամբ այլ նորմատիվ իրավական ակտերի ընդունման անհրաժեշտություն, բացի ռազմավարությունից բխող գործողություններով նախատեսված իրավական ակտերի ընդունումից, առկա չէ: Լրացուցիչ ֆինանսական միջոցների անհրաժեշտություն և պետական բյուջեի եկամուտներում և ծախսերում փոփոխությունների անհրաժեշտություն առկա չէ, իսկ ռազմավարությունից բխող գործողությունների համար անհրաժեշտ ֆինանսավորման միջոցները և աղբյուրները նախատեսված են ռազմավարությամբ և դրա գործողությունների ծրագրով:

**6. Կապը ռազմավարական փաստաթղթերի հետ**

Նախագծի ընդունումը պայմանավորված է Կառավարության 2021 թվականի նոյեմբերի 18-ի N 1902-Լ որոշմամբ հաստատված Հավելված N 1-ի «Կառավարության 2022-2026 թվականների գործունեության ծրագրի կատարումն ապահովող միջոցառումների» ծրագրով Արդարադատության նախարարությանը վերապահված 16-րդ միջոցառման պահանջից:

1. <https://www.moj.am/article/3613>

<https://www.moj.am/article/3608>

<https://www.moj.am/article/3589>

<https://www.moj.am/article/3587>

<https://www.moj.am/article/3525> [↑](#footnote-ref-1)